Den første hoppbakken i Konnerudkollen ble bygd av Drammen Skiklubb og tatt i bruk i 1899. Bakken ble nedlagt alt i 1905 på grunn av gruvedriften i området. Etter at gruvedriften ble nedlagt, bygget Strømsgodset Idrettsforening opp igjen bakken, og den ble innviet i 1921 og ombygd i 1923. Drammen / Konnerud ble tildelt hovedlandsrennet (NM) 1925, men snømangel gjorde at rennet måtte flyttes til Trondheim. Drammen / Konnerud ble igjen tildelt hovedlandsrennet 1926, og da ble rennet avviklet uten problemer, med blant annet kong Haakon som gjest.